Pronašli su 'megauhljeba': On je bio član i SDP-a, ali i HDZ-a

SDP je Matešu osigurao posao u Holdingu i Apis IT-u, od kojeg sad traži 1,2 milijuna kuna. On je istodobno bio i član HDZ-a, a SDP je napustio kad je izgubio fotelju

<p><strong>Lovro Mateš</strong>, koji je četiri godine kao SDP-ov kadar bio član <strong>Uprave Apis IT-a</strong> i nedavno zatražio isplatu nagrade od 1,29 milijuna kuna, istodobno je upisan kao član HDZ-a!</p><p>Ovu informaciju za 24sata je službeno, pismenim putem, potvrdila i <strong>Ena Ercegovac</strong> iz odjela za članstvo HDZ-a Zagreb. Dodatni komentar nije imala. Međutim, kako su nam potvrdila dva izvora iz vrha zagrebačkog HDZ-a, Lovro Mateš <strong>član je HDZ-a od 19. siječnja 2004. godine</strong>, stoji u njihovoj bazi. Jedan od naša dva sugovornika potvrdio nam je neslužbeno i da je Mateš zaveden s datumom rođenja, kao i adresom koja mu stoji i u službenom životopisu u tvrtki Apis kao i u imovinskoj kartici.</p><p>- Ne znam plaća li taj naš član redovno članarinu jer član HDZ-a se može biti i bez toga - rekao nam je sugovornik iz vrha zagrebačkog HDZ-a.</p><p>- Mi ne možemo vidjeti baze drugih, pa netko teoretski može biti u dvije stranke. To nije dopušteno, ali isključujemo nekoga tek kad se kandidira na drugim listama ili kad imamo neoborive dokaze da je i član druge stranke - kaže nam tajnik zagrebačkog HDZ-a Ivan Ćelić.</p><p><strong>Mateš je dugogodišnji član SDP-a.</strong> Od 2009. bio je zaposlen i u Zagrebačkom holdingu, dok ga je vodio SDP-ovac Ivo Čović. SDP ga je zatim u vrijeme Kukuriku vlade gurnuo u upravu Apis IT-a, tvrtke u zajedničkom vlasništvu Zagreba i države. Tek je nedavno smijenjen, a u upravi je bio od 2012. s još dva člana SDP-a: <strong>Hrvojem Somunom i Denisom Hrestakom.</strong></p><p>- Nemam komentara - rekao je kratko Lovro Mateš na upit je li član obje stranke. Nije mu se svidjelo što smo ga prozvali za traženje <strong>1,29 milijuna kuna</strong> nakon uzimanja otpremnine.</p><p>No iz njemu bliski izvora doznajemo kako on tvrdi da nije član HDZ-a te da ne zna kako se nalazi u njihovoj bazi članova. Mi imamo potvrdu upisa, točan datum Mateševa rođenja i adresu na kojoj živi. Jednom prijatelju je rekao kako je on isključivo član SDP-a, u koji je ušao 2009. godine, kad je Milan Bandić izašao iz te stranke. Taj prijatelj nam kaže kako je moguće da je Mateša bez njegova znanja upisao u HDZ njegov otac, koji je jedan od osnivača te stranke.</p><p>No u SDP-u su saznali da Mateš sjedi na dva stolca. <strong>Potvrdio nam je to Dominik Etlinger</strong>, tajnik zagrebačkog SDP-a.</p><p>- Kad sam čuo da je i član HDZ-a, išao sam provjeriti u našu bazu, a onda su mi rekli da se prije dva tjedna ispisao iz SDP-a. Naš statut ne dopušta dvostruko članstvo. Oni koji imaju potrebu biti i u HDZ-u zaista nisu ni potrebni ni poželjni u SDP-u - rekao je Etlinger.</p><p>Zakon inače ne brani učlanjivanje u više stranaka, ali oni koji su u više stranaka obično doživljavaju javni prijezir.</p><p>Mateš se, dakle, ispisao iz SDP-a otprilike kad su ga smijenili iz uprave tvrtke u koju ga je stranka postavila.</p><p>Kako su 24sata otkrila, Mateš i član predsjedništva SDP-a Zagreb Denis Hrestak zatražili su stimulativne nagrade veće od 1,2 milijuna kuna nakon što su smijenjeni. Prije toga je Mateš dobio otpremninu od 194.000 kuna, a Hrestak 240.000 kuna.</p><p>Hrestak je čak figurirao kao zamjenik Anke Mrak Taritaš na izborima jer ima visoku funkciju u gradskom SDP-u. Iako obojica tvrde da su nagrade u skladu s kriterijima Vlade, to i nije točno. Oni su u ugovorima imali nagrade koje ukupno čine 95 posto plaće. Za tvrtke koje, poput Apisa, ostvaruju većinu prihoda od države, nagrade nisu predviđene. I po veličini tvrtke nisu mogli dobiti tako velike stimulacije. </p>